ቢጂአይ የዘቢዳር ቢራን ዋነኛ ባለድርሻ አክሲዮኖች መግዛቱን አስታወቀ
በኢትዮጵያ የቢራ ኢንዱስትሪ ከፍተኛውን የገበያ ድርሻ የያዘው ቢጂአይ ኢትዮጵያ ዓለም አቀፍ ኩባንያ የሆነው ካስል ግሩፕ፣ የዘቢዳር ቢራ ዋነኛ ባለድርሻ የሆነውን ዩኒቢራ 60 በመቶ አክሲዮኖችን መግዛቱን አስታወቀ፡፡በዘቢዳር ቢራ ውስጥ 60 በመቶ የሚሆነውን የአክሲዮን ድርሻ የያዘው የቤልጅየሙ ዩኒቢራ፣ አክሲዮኖቹን ሙሉ በሙሉ ለማስተላለፍ የሚያስችለውን ስምምነት ከካስል ግሩፕ ጋር ተፈራርሟል፡፡በሁለቱ ወገኖች መካከል የተደረገው ስምምነት በዘቢዳር ቢራ ውስጥ የ40 በመቶ ድርሻ ያላቸውን የዥማር አክሲዮን ማኅበር ባለድርሻዎች አያካትትም፡፡ሆኖም ካስል ግሩፕ ቀሪዎቹን አክሲዮኖች በተመሳሳይ መንገድ ለመግዛት ሐሳብ ማቅረቡ ቢጠየቅም፣ በጉዳዩ ላይ ዝርዝር መረጃ ማግኘት አልተቻለም፡፡ከቢጂአይ ኢትዮጵያ በተገኘው መረጃ መሠረት አሁን ባለው ደረጃ ካስል ግሩፕና ዩኒቢራ ስምምነት ፈጽመዋል፡፡ ቀሪውን 40 በመቶ ድርሻ በተመለከተ ለጊዜው መረጃ መስጠት እንደማይችሉ የድርጅቱ ኃላፊዎች ለሪፖርተር ገልጸዋል፡፡‹‹ዩኒቢራ የአክሲዮን ድርሻውን ለካስል ግሩፕ ለመሸጥ ተፈራርሟል፡፡ ነገር ግን ይህ ውህደት በአገሪቱ የድርጅቶችን ውህደት በሚመለከት የሚመለከተው የሸማቾች ጥበቃና የንግድ ውድድር ባለሥልጣንን ይሁንታን የሚጠይቅ ነው፤›› ሲሉ የቢጂአይ ኢትዮጵያ ማርኬቲንግ ማኔጀር አቶ ኢሳይያስ ሃደራ ለሪፖርተር አስረድተዋል፡፡ዩኒቢራ ከካስል ግሩፕ ጋር ያደረገው ስምምነት 40 በመቶ ድርሻ ያላቸውን ባለአክሲዮኖች ዕጣ ፈንታ ምን እንደሆነ እንዳይታወቅ እንዳደረገ፣ ሪፖርተር ያናገራቸው ባለአክሲዮኖች ገልጸዋል፡፡ ገዥውም በቀሪው 40 በመቶ አክሲዮን ላይ ሊወስደው ያሰበው ዕርምጃ ምን እንደሆነ አልገለጸም፡፡በሁለቱ ወገኖች ብቻ የተደረገው ስምምነት በቀጣይ ምን ሊሆን ይችላል የሚለውን አጠያያቂ አድርጎታል፡፡ የዥማር አክሲዮን ማኅበር ባለአክሲዮኖች ስለተደረገው የአክሲዮን ሽያጭና ዝውውር ምንም መረጃ የለንም ሲሉ ለሪፖርተር ተናግረዋል፡፡ ይህም ጉዳዩን ይበልጥ ድብቅ አድርጎታል፡፡የዘቢዳር ቢራ አክሲዮን ማኅበር 40 በመቶ የያዘው የዥማር ሁለገብ ኢንዱስትሪ አክሲዮን ማኅበር ከ2,000 በላይ ባለአክሲዮኖች ሲኖሩት፣ በተለያዩ የኢንቨስትመንት መስኮች የተሰማራ ነው፡፡ በኮንስትራክሽን፣ በሪል ስቴትና በመሳሰሉት መስኮች ይሳተፋል፡፡ዘቢዳር ቢራ ከአዲስ አበባ 167 ኪሎ ሜትር ርቀት ወልቂጤ ከተማ ገባ ብላ በምትገኘው ጉብሬ ውስጥ የተገነባ ፋብሪካ ነው፡፡በዓመት 350 ሺሕ ሔክቶ ሊትር የማምረት አቅም ያለው ይህ ፋብሪካ ከ1.3 ቢሊዮን ብር በላይ ወጪ የተደረገበት ሲሆን፣ ወደ ገበያ የገባው በታኅሳስ 2009 ዓ.ም. እንደነበር ይታወሳል፡፡ቢጂአይ ኢትዮጵያ የራያ ቢራን አክሲዮኖችን ሙሉ በሙሉ የገዛበት ጠቅላላ ዋጋ 2.5 ቢሊዮን ብር ነበር፡፡ ይህ ዋጋ ለአንድ አክሲዮን ሰባት እጥፍ ዋጋ የሰጠ ነው፡፡